Οι "Κόντρα Τέμπο" εφ'όλης της ύλης, στο Παυσίλυπον στη Νέα Κηφισιά
2013-11-19 19:30 UTC | Ιλισσίων 26 - Κηφισιά
Μετά την ιδιαίτερη επιτυχία της πρώτης βραδιάς, οι Κώστας Μάντζιος, Ειρήνη
Τουμπάκη, Γιώργος Πολίτης, Γεράσιμος Σιούρας, Άρης Κούκος & Βαγγέλης Μαχαίρας… ή
αλλιώς «Κόντρα Τέμπο», επανέρχονται στο «Παυσίλυπον» την Τρίτη 19 Νοεμβρίου
2013! Στην πρώτη τους δισκογραφική εμφάνιση οι Κόντρα Τέμπο, μια μουσική παρέα
που στόχο έχει να προβάλλει ένα ρεπερτόριο με αγαπημένα διαχρονικά και
αντίστοιχα καινούρια τραγούδια, επιμελήθηκαν και παρουσίασαν με μεγάλη επιτυχία
ένα αφιέρωμα στο Γιώργο Ζαμπέτα, που κυκλοφόρησε σε cd, με τίτλο «Τραγούδια από
το περιβόλι του Γιώργου Ζαμπέτα». Σε αυτό μα ξάφνιασαν ευχάριστα με την
εκλεκτικότητά και τη «μαστοριά» τους και κυρίως με το φρέσκο αέρα, το σύγχρονο
νεύρο που έδωσαν στα διαμάντια του «δασκάλου». Επόμενος σταθμός τους, η
ευρηματική παράσταση «Παφ και τάληρο», όπου παρουσίασαν άσματα με κεντρικό θέμα
«τα λεφτά και τα τσιγάρα». Όσοι τους απόλαυσαν ακόμα κρατούν «φλογισμένες»
στιγμές, «κέρματα» ψυχής από αυτές τις βραδιές. Τώρα επιστρέφουν με ένα
πρόγραμμα «Εφ' όλης της ύλης», δηλαδή με ένα ταξίδι στην ελληνική λαϊκή μουσική,
από τις αρχές του 20ου αιώνα μέχρι και σήμερα, με τραγούδια που έγραψαν ιστορία,
τραγούδια ύμνοι αλλά και τραγούδια ξεχασμένα και αδικημένα από το χρόνο και τις
«καταστάσεις» που όμως έχουν ξεχωριστή θέση στις καρδιές μας. Όλα αυτά στο
«Παυσίλυπον» που έχει συνδέσει την παρουσία και διαδρομή με το καλό ελληνικό
τραγούδι, την διαλεκτή κουζίνα, την όμορφη ατμόσφαιρα, την αληθινή ψυχαγωγία και
τα διονυσιακά γλέντια. Πραγματικά ένας υπέροχος, άνετος και φιλόξενος χώρος στη
Νέα Κηφισιά με σπιτική κουζίνα, εξαιρετικό κρασί, προσιτές τιμές και πάνω απ’
όλα, καλή μουσική. Τηλ.21 0620 2081
